《赋得滕王阁送别》
明代·杨士奇

章江西来绕洪州，滕王高阁临江流。滕王去后无千岁，高阁人间几兴废。

昔闻贞观全盛时，大廷金册封宗支。时平还出领旌节，富贵非常骄逸滋。

正对西山俯南浦，雕栏朱槛参差起。玳筵凤管杂龙笙，白昼欢声彩云里。

留连晚日下帘钩，别有渔歌闻上头。回眸共眄沧洲际，杏彩兰娇影娥翠。

只言欢乐殊未央，城头一夜飞秋霜。三春荣盛逐流水，佩玉鸣銮俱渺茫。

年深代易无此阁，好事何人为重作。绝世流传蛱蝶图，东风粉色皆消落。

只今阁空台亦平，濒江但有滕王亭。松门薄暮掩脩竹，数叶萧萧寒雨青。

当时弃德耽游宴，身后荒凉竟谁叹。一种南昌孺子亭，行人下马思东汉。

君行几日过江津，吊览应知作赋新。文章自昔三王盛，还见今人继昔人。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。